L 103/44
EL
Επίσημη Εφημερίδα της Ευρωπαϊκής Ένωσης
18.4.2023
ΠΑΡΑΡΤΗΜΑ IV
ΜΕΘΟΔΟΙ ΜΕΤΡΗΣΕΩΝ ΚΑΙ ΥΠΟΛΟΓΙΣΜΟΙ Οι μετρήσεις και οι υπολογισμοί πραγματοποιούνται με τη χρήση εναρμονισμένων προτύπων, των οποίων οι αριθμοί αναφοράς έχουν δημοσιευτεί για τον σκοπό αυτό στην Επίσημη Εφημερίδα της Ευρωπαϊκής Ένωσης, ή άλλων αξιόπιστων, ακριβών και αναπαραγώγιμων μεθόδων, οι οποίες λαμβάνουν υπόψη τη γενικά αναγνωρισμένη πλέον σύγχρονη τεχνική.
Κατά τη δοκιμή δικτυωμένου εξοπλισμού ισχύουν οι ακόλουθοι γενικοί όροι: α) Για τη μέτρηση της κατανάλωσης ενέργειας σε λειτουργία αναμονής δικτυωμένου εξοπλισμού που διαθέτει τέτοια λειτουργία, όλες οι θύρες δικτύου της μονάδας απενεργοποιούνται ή αποσυνδέονται, ανάλογα με την περίπτωση.
β) Εάν ο εξοπλισμός βασίζεται σε ενεργό ενσύρματη σύνδεση με μία ή περισσότερες θύρες δικτύου για την προβλεπόμενη χρήση, επιτρέπεται η χειροκίνητη απενεργοποίηση των εν λόγω θυρών δικτύου αντί της αποσύνδεσης του καλωδίου.
γ) Για τη μέτρηση της κατανάλωσης ενέργειας σε κατάσταση δικτυωμένης λειτουργίας αναμονής και για τη δοκιμή της λειτουργίας διαχείρισης ισχύος χρησιμοποιείται η ακόλουθη διαδικασία: 1) Εάν ο εξοπλισμός έχει ένα μόνον τύπο θύρας δικτύου και εάν διαθέτει δύο ή περισσότερες θύρες αυτού του τύπου, επιλέγεται τυχαία μία από αυτές τις θύρες και η εν λόγω θύρα συνδέεται με το κατάλληλο δίκτυο που πληροί τις μέγιστες προδιαγραφές της θύρας.
Εάν ο εξοπλισμός έχει πολλαπλές ασύρματες θύρες δικτύου του ίδιου τύπου, απενεργοποιούνται, εάν είναι δυνατόν, οι λοιπές ασύρματες θύρες δικτύου.
Εάν ο εξοπλισμός έχει πολλαπλές ενσύρματες θύρες δικτύου του ίδιου τύπου, αποσυνδέονται οι λοιπές θύρες δικτύου.
Εάν υπάρχει μία μόνο θύρα δικτύου, αυτή συνδέεται με το κατάλληλο δίκτυο που πληροί τις μέγιστες προδιαγραφές της θύρας.
Η υπό δοκιμή μονάδα είναι ενεργοποιημένη.
Η συσκευή που παρέχει την τηλεεκκινούσα σκανδάλιση που θα επανενεργοποιήσει την υπό δοκιμή μονάδα είναι συνδεδεμένη με το κατάλληλο δίκτυο, ενεργοποιημένη και έτοιμη να παράσχει τη σκανδάλιση όταν απαιτείται.
Από τη στιγμή που η υπό δοκιμή μονάδα είναι ενεργοποιημένη και λειτουργεί ομαλά, καθίσταται δυνατό να μεταπέσει στη δικτυωμένη λειτουργία αναμονής, και μετριέται η κατανάλωση ηλεκτρικής ενέργειας.
Ακολουθεί η κατάλληλη σκανδάλιση της μονάδας μέσω της θύρας δικτύου και ελέγχεται αν ο εξοπλισμός έχει επανενεργοποιηθεί.
2) Εάν ο εξοπλισμός έχει περισσότερους από έναν τύπους θυρών δικτύου, επαναλαμβάνεται η ακόλουθη διαδικασία για κάθε τύπο θύρας δικτύου.
Εάν υπάρχουν δύο ή περισσότερες θύρες δικτύου του ιδίου τύπου, επιλέγεται τυχαία μία θύρα από κάθε τύπο θύρας δικτύου και η θύρα αυτή συνδέεται με το κατάλληλο δίκτυο που πληροί τις μέγιστες προδιαγραφές της θύρας.
Εάν για συγκεκριμένο τύπο θύρας δικτύου υπάρχει μόνο μία θύρα, η θύρα αυτή συνδέεται με το κατάλληλο δίκτυο που πληροί τις μέγιστες προδιαγραφές της θύρας.
Οι ενσύρματες θύρες δικτύου που δεν χρησιμοποιούνται αποσυνδέονται και οι ασύρματες θύρες που δεν χρησιμοποιούνται απενεργοποιούνται.
Η υπό δοκιμή μονάδα είναι ενεργοποιημένη.
Η συσκευή που παρέχει την τηλεεκκινούσα σκανδάλιση που θα επανενεργοποιήσει την υπό δοκιμή μονάδα είναι συνδεδεμένη με το κατάλληλο δίκτυο, ενεργοποιημένη και έτοιμη να παράσχει τη σκανδάλιση όταν απαιτείται.
Από τη στιγμή που η υπό δοκιμή μονάδα είναι ενεργοποιημένη και λειτουργεί ομαλά, καθίσταται δυνατό να μεταπέσει στη δικτυωμένη λειτουργία αναμονής, και μετριέται η κατανάλωση ηλεκτρικής ενέργειας.
Ακολουθεί η κατάλληλη σκανδάλιση της μονάδας μέσω της θύρας δικτύου και ελέγχεται αν ο εξοπλισμός έχει επανενεργοποιηθεί.
Εάν (λογικές) θύρες δικτύου δύο ή περισσότερων τύπων χρησιμοποιούν την ίδια φυσική θύρα δικτύου, η διαδικασία αυτή επαναλαμβάνεται για κάθε τύπο λογικής θύρας δικτύου με αποσυνδεδεμένες τις λοιπές λογικές θύρες δικτύου.
δ) Για όλους τους τύπους οικιακών μηχανών καφέ, οι μετρήσεις πραγματοποιούνται μετά την ολοκλήρωση του τελευταίου κύκλου παρασκευής ροφήματος καφέ, ή, κατά περίπτωση, μετά την ολοκλήρωση της διαδικασίας καθαρισμού από άλατα, της διαδικασίας αυτοκαθαρισμού ή οποιασδήποτε λειτουργίας εκτελείται από τον χρήστη, εκτός εάν έχει ενεργοποιηθεί σύστημα συναγερμού και απαιτείται παρέμβαση του χρήστη για την πρόληψη ενδεχόμενης βλάβης ή ατυχήματος.